" هر شئیدن اؤنجه - میلّی ایستیقلال "  آدلی باشقا بیر مقاله‌سینده (1952، اوکتوبر، نؤمره15) م.ب.محمدزاده آمریکا کومیته‌سی نین صدری آدمیرال کِرکی  " شوروی‌لرده کی  میلت‌لرین ایستیقلال حاقینی شوبهه آلتینا آلدیغینا "  گؤره قینایاراق یازیردی:  " بیزیم اوچون، هر شئیدن اؤنجه، میلّی ایستیقلالیمیز بحث مؤوضوسو اولدوغو حالدا و موقدس حاقیمیزین قئید و شرطسیز تانینماسینی طلب ائتدیگیمیز حالدا، آمریکا کومیته‌سی‌نین سیاستینه ترجومان اولان آدمیرال کِرک بونون تام عکسینی ایدیعا ائدیر، حتّی داها ایره‌لی گئده‌رک، " بیر چوخ میلتین قایناییب-قاریشیب تک بیر میلت "  اولا بیله‌جگینی مومکون گؤرور ". مقاله‌ده داها سونرا دئییلیردی:  " هر شئیدن اؤنجه، ایستیقلال حاقی‌نین تانینماسینی طلب ائدن میلت‌لر یئنیدن بؤیوک بیر روسیه‌نین تشکّولونو عومومی باریش، عومومی گوون، دونیا مدنیتی و حوریت پرینسیپ‌لری اوچون بؤیوک بیر تهلوکه حساب ائدیرلر ". " قافقاسیا " نین توتدوغو یولون دوغرو اولدوغونو تاریخ 40 ایل سونرا تصدیق ائتدی: شوروی‌ چؤکدو و ایمپریانین خارابالیق‌لاری اوزرینده موستقیل میلّی دؤولت‌لر یاراندی.